साक्षीको उपाधि पक्का
भारतीय डब्लूआईएम (वुमेन इन्टरनेसनल मास्टर) साक्षी चित्लांगेले शतप्रतिशत जितलाई शनिबार छैटौं चरणमा निरन्तरता दिँदै दक्षिण एसियाली चेस च्याम्पियनसिप २०२३ मा अन्तिम चरणको खेल बााकी छँदै उपाधि पक्का गरेकी छन् ।
काठमाडौँ — भारतीय डब्लूआईएम (वुमेन इन्टरनेसनल मास्टर) साक्षी चित्लांगेले शतप्रतिशत जितलाई शनिबार छैटौं चरणमा निरन्तरता दिँदै दक्षिण एसियाली चेस च्याम्पियनसिप २०२३ मा अन्तिम चरणको खेल बााकी छँदै उपाधि पक्का गरेकी छन् ।गोदावरीमा भइरहेको च्याम्पियनसिपमा २२२५ रेटेड साक्षीले छैटौं चरणमा घरेलु खेलाडी शान्ति धिमाललाई पराजित गर्दै एक खेलअघि नै उपाधि सुनिश्चित गरेकी हुन् । उनलाई १४६६ रेटेड खेलाडीविरुद्ध पूरा एक अंक जोड्न खासै गाह्रो भएन । महिलामा ४ देशका ८ खेलाडी सहभागी छन् । उनीहरूले राउन्ड रोबिनको आधारमा ७–७ खेल खेल्दैछन् । घरेलु खेलाडी डब्लूएफएम (वुमेन फिडे मास्टर) सुजना लोहनी र बंगलादेशकी अहमद वादिफाले ४–४ अंक जोडेका छन् । प्रोगेसिभ अंकको आधारमा सुजना दोस्रो स्थानमा छन् ।एक खेल बाँकी रहेको अवस्थामा नेपाल च्याम्पियन सुजना र अहमदभन्दा १.५ अंक अगाडि रहँदै २३ वर्षीया साक्षीले उपाधि पक्का गरेकी हुन् । नेपाल च्याम्पियन सुजनालाई पराजित गर्दै च्याम्पियन यात्रा थालेकी उनले त्यसपछि रिया श्रेष्ठ र अहमदविरुद्ध जित हात पारेपछि माल्दिभ्सकी रिलवन नुहाविरुद्ध वाकओभरको आधारमा एक अंक प्राप्त गरेकी थिइन् । त्यसपछि सुशीला गुरुङलाई पराजित गरेकी उनी शनिबार शान्तिमाथि हाबी भइन् । उनले आइतबार बंगलादेशकी १८५२ रेटेड डब्लूसीएम (वुमेन क्यान्डिडेट मास्टर) फेरडोस जन्नातुलविरुद्ध प्रतिस्पर्धा गर्नेछिन् । फेरडोस ४ अंकसहित चौथोमा छन् ।छैटौं चरणमा १३ वर्षीया रियालाई हराएकी सुजनाले अन्तिम खेलमा आइतबार अहमदविरुद्ध प्रतिस्पर्धा गर्नेछिन् । उक्त खेलमा अंक जोड्न सके सुजनाले दोस्रो स्थान पक्का हुनेछ, जसका लागि उनलाई बराबरी वा जित आवश्यक हुनेछ । अहमदलाई भने दोस्रो स्थानमा उक्लिन जित अनिवार्य छ । खुलातर्फ भारतकै आईएम अहमद नुबैरशाह शेख ८ खेलमा ७.५ अंक जोड्दै उपाधि नजिक पुगेका छन् । १० खेलाडी प्रतिस्पर्धामा छन् । नुबैरले आठौं चरणमा पुरुषोत्तम सिलवालविरुद्ध एक अंक जोडे । २४१५ रेटेड शेखले आइतबार अन्तिम चरणमा क्षितिज भण्डारीविरुद्ध खेल्दैछन् । नेपालका २०२८ रेटेड एफएम (फिडे मास्टर) क्षितिज ५.५ अंकसहित तेस्रोमा छन् । नेपाल च्याम्पियन रुपेश जैसवाल र पाकिस्तानका करिम अमेरले ५–५ अंकजोडेका छन् ।नुबैरलाई भारतकै २५०८ रेटेड जीएम (ग्रान्ड मास्टर) सयन्तन दासले चुनौती दिइरहेका छन् । दोस्रो स्थानका उनले शनिबार बंगलादेशका मेहदी हसन परागलाई पराजित गर्दै च्याम्पियनसिपमा ६.५ अंक बनाएका हुन् । उनले अन्तिम चरणमा पुरुषोत्तमविरुद्ध प्रतिस्पर्धा गर्दै छन् ।